“Modimolle-monster” vandag dalk in getuiebank | Maroela Media
Kotze verskyn vandag weer in die Pretoriase hooggeregshof ter verdediging van die aanklagte teen hom en sy drie medebeskuldigdes. Kotze, Andries Sithole, Mohlane en Mphaka word van die moord op Kotze se 19-jarige stiefseun, Conrad Bonnette, by Kotze se huis in Modimolle op 3 Januarie 2012 aangekla. Hulle word ook van die ontvoering, aanranding, herhaaldelike verkragting en poging tot moord op Ina Bonnette aangekla.
ŉ Onskuldige pleit is namens Kotze aangeteken nadat hy tydens ŉ vorige hofverskyning geweier het om te pleit, en beweer het dat sy aanspreeklikheid en vermoë om hofverrigtinge te volg en daartoe by te dra, bevraagteken word. Sy drie medebeskuldigdes het almal onskuldig gepleit. Hulle beweer Kotze het hulle gedwing om aan die aanval deel te neem en sê hulle het slegs gemaak of hulle haar verkrag.
Ondanks drie sielkundiges wat Kotze strafregtelik toerekenbaar bevind het, gaan hy glo nie-patologiese onbevoegdheid as deel van sy verdediging gebruik.
Piet Greyling, vir Kotze, het Maandag gesê dat hy nie-patologiese onbevoegdheid in sy verdediging gaan aanvoer. Die saak is tot vandag uitgestel om Greyling die geleentheid te bied om die opnames van hofverrigtinge tot dusver te versamel. Die staat het Maandag sy saak afgehandel op die voorwaarde dat hy kundige getuies kan roep om oor Kotze se aanspreeklikheid te getuig. Greyling sê hy sal hierteen beswaar aanteken.